b'\n_START_ARTICLE_\nIa\xc8\x99i\n_START_SECTION_\nEtimologija in imena\n_START_PARAGRAPH_\nZnanstveniki imajo razli\xc4\x8dna mnenja o poreklu imena Ia\xc8\x99i. Nekateri trdijo, da izvira iz imena sarmatskega plemena Jazigi, ki so bili iranskega porekla. Ovidij jih omenja kot \xc2\xbbIpse vides onerata ferox ut ducata Iasyx/ Per media Histri plaustra bubulcus aquas\xc2\xab in \xc2\xbbIazyges et Colchi Metereaque turba Getaque/ Danubii mediis vix prohibentur aquis\xc2\xab._NEWLINE_Na izgubljenem rimskem miljniku, ki ga je pri Osijeku, Hrva\xc5\xa1ka, v 18. stoletju odkril Matija Petar Katan\xc4\x8di\xc4\x87, je omenjen Municipium Jassiorum, v drugih virih pa Municipium Dacorum-Iassiorum._NEWLINE_Druge razlage trdijo, da ime izvira iz imena iranskega alanskega plemena Jasi, ki so istega porekla kot Jazigi. Reka Prut se je takrat imenovala Alanus fluvius (Alanska reka), mesto pa Forum Philistinorum._NEWLINE_Zgodovinarji so trdili tudi to, da so Jasi \xc5\xbeiveli med Kumani in so po prvi mongolskih pohodih od\xc5\xa1li s Kavkaza na zahod in se za\xc4\x8dasno naselili ob Prutu. Ime Jasz, ki so ga Jasom dali Mad\xc5\xbeari, je slovanska sposojenka in se je napa\xc4\x8dno uporabljalo za Jazige. Mad\xc5\xbearsko ime mesta J\xc3\xa1szv\xc3\xa1s\xc3\xa1r pomeni\xc2\xa0\xc2\xbbja\xc5\xa1ki trg\xc2\xab. Enak pomen imata zastarelo romunsko ime T\xc3\xa2rgul Ie\xc8\x99ilor in nem\xc5\xa1ko ime Jassenmarkt.\n_START_SECTION_\nGeografija\n_START_PARAGRAPH_\nIa\xc8\x99i se nahaja v osrednjem delu pokrajine Moldavije blizu meje z Moldovo, na robu Moldavskega predgorja, zna\xc4\x8dilnega za celo pokrajino. Okolica mesta je nekoliko ni\xc5\xbeja in bolj ravna. Za mesto je pomembna reka Prut, ki te\xc4\x8de kak\xc5\xa1nih deset kilometrov in je mejna reka z Moldovo.\n_START_SECTION_\nZgodovina\n_START_PARAGRAPH_\nMesto in njegov pomen sta za\xc4\x8dela rasti po preselitvi sredi\xc5\xa1\xc4\x8da Kne\xc5\xbeevine Moldavije iz Suceave v Ia\xc8\x99i. V naslednjem obdobju je bilo sredi\xc5\xa1\xc4\x8de knezov, odvisnih od osmanske oblasti v Carigradu. Pre\xc5\xbeivelo je ve\xc4\x8d vojnih pusto\xc5\xa1enj in po\xc5\xbearov, vendar se je zaradi svojega polo\xc5\xbeaja upravnega, kulturnega in izobra\xc5\xbeevalnega sredi\xc5\xa1\xc4\x8da vedno hitro obnovilo._NEWLINE_Leta 1792 se je Kne\xc5\xbeevina Moldavija osvobodila nadoblasti Osmanskega cesarstva in pri\xc5\xa1la pod oblast Rusije. Ia\xc8\x99i je leta 1861 izgubil polo\xc5\xbeaj sredi\xc5\xa1\xc4\x8da neodvisne kne\xc5\xbeevine in postal drugo najpomembnej\xc5\xa1e mesto v novoustanovljeni dr\xc5\xbeavi Romuniji. Mesto se je kljub temu \xc5\xa1e vedno razvijalo in dobilo veliko mogo\xc4\x8dnih zgradb in pomembnih ustanov._NEWLINE_V prvi svetovni vojni je bil od leta 1916 do 1918 prestolnica Romunije. Med drugo svetovno vojno je bil zelo uni\xc4\x8den, po vojni pa je do\xc5\xbeivel hiter gospodarski in demografski razvoj.'